"Očekujemo pravu i poštenu bitku, vidjet ćemo na kraju", kazao je predsjednik Hrvatske stranke svih čakavaca, kajkavaca i štokavaca Nedjeljko Babić

Kandidat za predsjednika Republike Nedjeljko Babić u subotu je Državnome izbornom povjerenstvu predao oko 14 tisuća potpisa potpore svojoj predsjedničkoj kandidaturi, istaknuvši da očekuje pravu i poštenu bitku u toj utrci.

"Očekujemo pravu i poštenu bitku, vidjet ćemo na kraju", kazao je predsjednik Hrvatske stranke svih čakavaca, kajkavaca i štokavaca Nedjeljko Babić.

Sadržaj se nastavlja...

"Ulazimo u predizbornu kampanju gdje se trebamo probiti na političko tržište i prikupiti što više svojih pristaša", dodao je. Ustvrdio je i da je ova utrka velika priprema za parlamentarne izbore.

Babić ističe da iza njega stoje članovi stranke te da već četiri godine rade na stvaranju velike stranke.

Bogat program

Podsjećamo, Predsjednik Hrvatske stranke svih čakavaca, kajkavaca i štokavaca Nedjeljko Babić predstavio je početkom listopada , pod sloganom “Čovjek iz naroda za narod danas, za bolje i kvalitetnije sutra”, svoj program i kandidaturu za predsjednika Republike.

Među glavnim programskim odrednicama je vraćanje vjere u domoljublje, ujedinjenje razjedinjenih Hrvata, promjene Ustava, vraćanje polupredsjedničkog sustava, revizija pretvorbe i privatizacije i sankcioniranje odgovornih.

Zalaže se za ispitivanje porijekla imovine i članova obitelji, nacionalizaciju nezakonito stečenog i stavljanje pod ingerenciju države, antiglobalizaciju, antikorupciju, rješavanje socijalne politike u državi…

Nedjeljko Babić, porijeklom iz Klanjca, utemeljitelj je i predsjednik Hrvatske stranke svih čakavaca, kajkavaca i štokavaca ispred koje se i kandidira s podrškom više od 23.000 članova diljem Hrvatske i dijaspore. "To mu daje jamstvo za sigurnu predaju 10.000 važećih potpisa čime zasigurno ulazi u trku za predsjednika RH", navedeno je tada u priopćenju o kandidaturi.